|  |
| --- |
| Liūdni slibinai |
|  |
| Biografija |
| Kilmė | Lietuva |
| Žanrai | dainuojamoji poezija, pop, folk, rock, experimental |
| Kūrinių kalbos | lietuvių |
| Aktyvumo metai | 2008–2017 |
| Įrašų kompanija | Įrašai leidžiami nepriklausomai nuo leidybinės kompanijos |
| Svetainė | www.liudnislibinai.lt |
| Nariai |
| Dominykas Vaitiekūnas, Vaidas Kublinskas, Aistė Lasytė. Būgnai - Gediminas Augustaitis, bosas - Laimis Matas. Vadyba - Miglė Oželytė ir Eglė Remeikaitė. |
| Buvę nariai |
| Jonas Lengvinas, Aušra Murauskaitė |

**Liūdni slibinai** – 2008 m. sukurta muzikos grupė. Pagrindiniai grupės nariai – Dominykas Vaitiekūnas (g. 1987 m.) , Vaidas Kublinskas (g. 1984 m.) ir Aistė Lasytė (g. 1987 m.).

„Liūdni slibinai" 2008–2017 m. Lietuvoje pasirodė arba surengė kelis šimtus koncertų. Grupė įvertinta Sauliaus Mykolaičio premija, laimėjo geriausios 2012 Metų grupės titulą M.A.M.A. apdovanojimuose bei T.Ė.T.Ė. 2011 m. apdovanojimų Tautos Balso nominacijoje. 

2018 m. sausio mėnesį grupė paskelbė, kad nutraukia bendrą muzikinę veiklą neterminuotam laikui.

Pavadinimas ir logotipas
------------------------

Liūdnų slibinų logotipas
Grupės pavadinimas paimtas iš aktoriaus Šarūno Banevičiaus teksto „Balos", pagal kurį sukurta daina „Liūdni slibinai".

„Liūdnų slibinų" logotipą sukūrė Rimas Valeikis. Tai – perkurtas populiaraus holivudinių filmų personažo „Betmano" ženklas, perpieštas su trimis galvomis ir slibino uodega.

Biografija (2008 m. ruduo – 2015 m. žiema)
------------------------------------------

### Susikūrimas

„Liūdnus slibinus" 2008 m. sukūrė trys tuometiniai Lietuvos muzikos ir teatro akademijos Teatro ir kino fakulteto vaidybos meno studentai  Dominykas Vaitiekūnas, Aistė Lasytė ir Vaidas Kublinskas. Kurso vadovas – Vladas Bagdonas; dėstytojai – Saulius Bareikis, Cezaris Graužinis.

Dominykas Vaitiekūnas dar mokykloje Panevėžyje  buvo porą metų mokęsis dainavimo ir tik prasidėjus „Liūdnų slibinų" veiklai lygiagrečiai pradėjo dainuoti *gospel* chore „Sounds in G" (iki 2011 m.). Aistė Lasytė neturėjo jokio muzikos išsilavinimo – pati išmoko groti pianinu. Vaidas Kublinskas muzika susidomėjo dar vėliau nei jo kolegos – prieš stodamas į vaidybos studijas mokėsi Fizikos fakultete ir laisvu nuo paskaitų metu pats pramoko groti gitara ir šiek tiek dainuoti.

Grupės kūrybinės veiklos pradžia tapo scenos kalbos užsiėmimuose statyta poezijos kompozicija „Kol vaikai miega, reikia skubėti augti" pagal įvairių Lietuvos poetų eiles. Tada buvo sukurtos dainos, kurios vėliau tapo pirmosiomis „Liūdnų slibinų" repertuaro dainomis: „Aktorius" (tekstas Šarūno Banevičiaus), „Sakai atstok"(tekstas Roberto Danio), „Palikimas" (tekstas – Henriko Radausko „Dovanos").

2008 m. spalio 3 d. grupė debiutavo koncerte Kauno Palemono vidurinėje mokykloje. Netrukus grupė pasirodė ir tarptautinio dainuojamosios muzikos festivalio „Tai – aš" „Naktinėjimų" koncerte, skirtame pradedantiesiems dainuojamosios poezijos atstovams.

### Koncertinė veikla

Per pirmus egzistavimo metus „Liūdni slibinai" pasirodė per keturiasdešimt įvairių renginių. 2008–2009 metų sezono metu dalyvavo Vilniaus universiteto Bardų festivalyje, „Purpuriniame vakare" Anykščiuose, Kauno technologijos universiteto organizuojamuose dainuojamosios poezijos vakaruose, bardų vakare „Bardakas", su „Bardų žygiu per Lietuvą" apkeliavo Kauną, Panevėžį ir Vilnių.

Pirmaisiais metais grupės vardą populiarino „Daina, raginanti tautą", tarp žmonių vadinama tiesiog „Ralio, karvytės". Ši daina buvo kuriama kaip liaudies dainų parodija.

Grupė gavo Sauliaus Mykolaičio premiją. Pirmaisiais metais „Liūdni slibinai" gavo netgi savotišką įvertinimą ir iš užsienio kolegų – Amerikiečių performansų ir muzikos grupė „My barbarian", užsukusi į Vilniaus universiteto bardų vakarą, pamatę grupę, pakvietė šiuos padaryti bendrą projektą partizanų ir Amerikos tema per Šiuolaikinio meno centre vykstančią Х Baltijos tarptautinio meno trienalę.

Per pirmus metus grupė sukūrė per dvidešimt kūrinių. 2009 m. birželio 3 d. muzikos klube „Tamsta" (Vilniuje) įvyko pirmas jų solinis koncertas. Grupės nariai į talką pasikvietė savo kurso draugus, pirmą kartą į sceną žengė fiktyvus liaudies šokių ansamblis „Liūdna pažiūrėti". Šiame koncerte pirmą kartą groja grupės būgnininkas – Jonas Lengvinas, toliau grojęs su grupe iki 2012 m. rudens.
2010 m. grupė buvo pakviesta dalyvauti didžiausiame muzikos festivalyje Lietuvoje „Be2gether", taip pat festivalyje „Tamsta Muzika", rengia autorinius koncertus didžiųjų Lietuvos miestų teatrų salėse.

2011 m. grupė buvo nominuota „Muzikos Asociacijos Metų Apdovanojimuose" kaip „Metų alternatyva", o alternatyvios muzikos apdovanojimuose „TĖTĖ" laimėjo „Tautos balso" nominacijoje.

2012 m. „Liūdni slibinai" M.A.M.A. apdovanojimuose buvo išrinkti Metų grupe bei antrą kartą nominuoti kaip „Metų alternatyva". Tais pačiais metais antrą kartą nominuoti „Tautos balso" nominacijoje, o grupės narys Dominykas Vaitiekūnas pelnė „Metų charizmos" titulą.

2013 metų rudenį „Liūdni slibinai" surengė penkerių metų gyvavimo sukaktį žymintį koncertinį turą per dešimt Lietuvos miestų „5 kartus ralio!". Tą patį rudenį grupė taip pat surengė koncertus tautiečiams Jungtinėse Amerikos Valstijose (Los Andžele, Čikagoje, Ročesteryje ir Niujorke). 2013 metų pabaigoje grupė surengė koncertą su VDU kameriniu orkestru Kaune. Šventiniai koncertai su šiuo orkestru taip pat įvyko 2014 metais ir 2015 metų sausio mėnesį.

2014 metų pradžioje grupė pasirodė konferencijoje TedxVilnius. Jų pasirodymo vaizdo įrašas „Youtube" kanale kol kas yra daugiausiai peržiūrų iš visų TedxVilnius įrašų sulaukęs video. 2014 metų rudenį atlikėjai taip pat dalyvavo Sofar Sounds Vilnius iniciatyvoje – slaptame akustiniame pasirodyme vienoje Vilniaus svetainėje.

Per savo gyvavimo metus grupė kelis kartus yra surengusi pasirodymus Londone.

Kūryba
------

Dainų tekstams „Liūdni slibinai" naudoja lietuvių klasikų bei naujosios kartos poetų eilėraščius. Grupės repertuare roko stiliumi pagal Kristijoną Donelaitį parengta daina „Pavasario linksmybės". Netradicinį skambesį atlikėjai taip pat suteikė Maironio eilėraščiams „Mergaitė", „Išnyksiu kaip dūmas" bei „Kas tas paslaptis suprastų". 2012 m. rudens ture „Liūdni slibinai" taip pat pristatė pagal Antano Baranausko „Anykščių šilelį" sukurtą muzikinį kūrinį. Trijulė pratęsė M. Martinaičio eilėraščių ciklo apie žemaitį Kukutį tradiciją, grupės dainose taip pat skamba lietuvių liaudies motyvai.

„Liūdnų slibinų" kūryboje gausu ir jaunesnės kartos poetų darbų. Dainose naudojami Henriko Radausko, Sigito Parulskio, Juozo Erlicko, Kazio Binkio, Justino Marcinkevičiaus, Šarūno Banevičiaus ir kitų žodžiai. Kiekvienais metais daugėja ir autorinės grupės narių kūrybos – pvz. Vaido Kublinsko daina „Jeigu aš būčiau gražus", Aistės Lasytės „Jeigu aš būčiau vyras", Dominyko Vaitiekūno „Jeigu aš būčiau didelis".

Įvairių žanrų muziką kuria patys „Liūdni slibinai", panaudojant įvairius muzikinius stilius – liaudies muzikos motyvus, pop bei roko, hip-hop ir kitų muzikos pakraipų elementus.

2013 metų sausio mėnesį „Liūdni slibinai" pristatė pirmąjį oficialų savo muzikinį vaizdo klipą „Netvarka". 2014 metais grupė pristatė vaizdo klipus ir dainoms „Girdžiu, ką jūs tylite" bei „Mergaitė". Dainos „Girdžiu, ką jūs tylite" klipas tais pačiais metais laimėjo trečiąją vietą „KlipVid" muzikos video klipų konkurse.

Diskografija
------------

### „Albumas, raginantis tautą"

Albumas be jokių Ė
Antrojo grupės gimtadienio proga grupė išleido debiutinį albumą – kompaktinę plokštelę „Albumas, raginantis tautą". Albumas pavadintas pagal plačiausiai tuo metu žinomą jų dainą „Daina, raginanti tautą".

Albumo įrašams buvo panaudotas dar vienas instrumentas – bosinė gitara. Kartu groti buvo pakviesta LMTA studijuojanti Aušra Murauskaitė, kuri liko grupės sudėtyje iki 2012 m. rudens. Nelengvu įrašų pardavimo laiku grupė surengė du nemokamus koncertus Vilniuje ir Kaune, kuriuose prašė paaukoti „kiek nori" debiutinio albumo leidybai.

### „Albumas be jokių Ė"

Pristatytas 2012 m. spalio mėnesį. Šiuo albumu grupė skatina lietuvius atsisakyti simboliškai dvasios konservantus įvardinančios „Ė".

Albumą sudaro 14 trečiųjų ir ketvirtųjų grupės gyvavimo metų dainų rinkinys. Albume taip pat pridėtos papildomos dviejų dainų versijos – specialiai Tomo Stirnos parengta dainos „Jeigu aš būčiau vyras" aranžuotė bei akustinis „Pieno fabrikėlio" variantas.

### „Imkit mane ir klausykit"

2013 m. rudenį pristatytas dainų rinkinys pagal lietuvių klasikų poetų tekstus. Penktojo savo gimtadienio proga elektroninę šio rinkinio versiją savo gerbėjams grupės dovanojo nemokamai. 2014 metų pradžioje Vilniaus knygų mugėje „Liūdni slibinai" pristatė „Imkit mane ir klausykit" rinkinį išleistą kompaktinės plokštelės pavidalo. Rinkinį sudaro 14 dainų, kompaktinėje plokštelėje įrašai papildyti 15 daina – GeraiGerai sukurtu dainos „Anykščių šilelis" remiksu.

Šio rinkinio muzikinėje intro dalyje skamba adaptuoti Martyno Mažvydo Prakalbos į malonųjį skaitytoją žodžiai, tariami „Google" vertimo programos roboto balsu.

### „Viskas netrukus baigsis"

2015 m. pristatytas ketvirtasis grupės albumas, kurį sudaro vien Aistės Lasytės, Vaido Kublinsko ir Dominyko Vaitiekūno autorinė kūryba.

Nuorodos
--------

* Oficiali svetainė

Šaltiniai
---------

1. ↑  Keistuolių teatras Archyvuota kopija 2010-11-10 iš Wayback Machine projekto.
2. ↑
3. ↑  R. Zilnys, E. Dragūną sensacingai nurungusi trijulė „Liūdni slibinai": „Nesame tik humoro grupė"[neveikianti nuoroda], Lietuvos rytas, 2013-01-20
4. ↑
5. ↑  K. Ziminaitė, Diplomuoti „Liūdni slibinai", 15min.lt
6. ↑  K. Ziminaitė, „Kai aš mokyklą lankiau", 15min.lt
7. ↑  Teatrai.lt Archyvuota kopija 2012-04-28 iš Wayback Machine projekto.
8. ↑  Lietuvos nacionalinė Martyno Mažvydo biblioteka, Muzikos įrašai[neveikianti nuoroda]
9. ↑  Lietuvos nacionalinė Martyno Mažvydo biblioteka, Muzikos įrašai[neveikianti nuoroda]
10. ↑
11. ↑  Savaitgalį Anykščiuose – „Purpurinis vakaras" kartu su Lietuvos bardais, DELFI
12. ↑  „Šeštą kartą įteiktas Sauliaus Mykolaičio vardo prizas", Bernardinai.lt
13. ↑  „M.A.M.A." apdovanojimai: pristatyti pagrindiniai nominantai[neveikianti nuoroda], Alfa.lt
14. ↑  K. Mažeikaitė, Tarp alternatyvios muzikos T.Ė.T.Ė. apdovanojimų laimėtojų – „Liūdni slibinai", „Gyvai" ir „Dee&Kamy", 15min.lt
15. ↑  „M.A.M.A. Kaune apdovanojo metų geriausius", DELFI
16. ↑  T.Ė.T.Ė apdovanojimai Archyvuota kopija 2013-06-01 iš Wayback Machine projekto.
17. ↑
18. ↑
19. ↑  [neveikianti nuoroda]
20. ↑
21. ↑   Archyvuota kopija 2015-01-16 iš Wayback Machine projekto.
22. ↑
23. ↑
24. ↑
25. ↑   Archyvuota kopija 2013-05-16 iš Wayback Machine projekto.
26. ↑  Liūdni slibinai – „Anykščių šilelis" Archyvuota kopija 2013-04-20 iš Wayback Machine projekto. (daina pagal A.Baranausko eiles), DELFI
27. ↑  „Liūdni slibinai" į žiūrovus kreipiasi J. Marcinkevičiaus žodžiais Archyvuota kopija 2013-02-18 iš Wayback Machine projekto. lrytas.lt
28. ↑  „Liūdni slibinai" su kovo 8-ąja moteris sveikina daina „Jeigu aš būčiau vyras"[neveikianti nuoroda], lrytas.lt
29. ↑  Geriausia Lietuvos grupė „Liūdni slibinai" sukūrė pirmąjį vaizdo klipą Archyvuota kopija 2013-01-20 iš Wayback Machine projekto. lrytas.lt
30. ↑
31. ↑  [neveikianti nuoroda]
32. ↑  Išrinkti geriausi lietuviški muzikos vaizdo klipai Archyvuota kopija 2016-01-21 iš Wayback Machine projekto.
33. ↑  Lietuvos nacionalinė Martyno Mažvydo biblioteka[neveikianti nuoroda]
34. ↑  A. Domeikaitė, „Liūdni slibinai" ragino nepykti ant Seimo ir ištiesti litą, 15min, 2010-08-19
35. ↑  Lietuvos Nacionalinė Martyno Mažvydo biblioteka, Suvestinis katalogas[neveikianti nuoroda]
36. ↑
37. ↑  [neveikianti nuoroda]
38. ↑
39. ↑